Dag Achatz is 'n Sweedse virtuoos pianis en komponis. Sy opname van sy eie verwerking vir soloklavier van Igor Strawinski se The Rite of Spring vir die BIS Records plaatetiket word wyd gereken as een van die beste opnames van die twintigste eeu. Leonard Bernstein het hom versoek om sy ballet, Fancy Free, te verwerk. Achatz het dit gevolglik saam met sy eie verwerking van Bernstein se Simfoniese Danse uit sy West Side Story opgeneem.
Achatz is in 1942 in Stockholm gebore. Sy moeder is Sweeds en sy vader is van Wene afkomstig, en beide was ook musikante. Achatz is in Switserland grootgemaak en het op agtjarige ouderdom by die Geneefse Konservatoria ingeskryf. Hy het met eerbewyse gegradueer en het sy studies voortgesit by Greta Eriksson in Stockholm; Alfred Cortot en Guido Agosti in Sienna; asook met Susanne Roche en Vlado Perlemuter in Parys.
In 1960 het hy eerste plek behaal tydens die Rudolph Ganz Kompetisie in Lausanne, en in 1964 het hy eerste plek behaal tydens die luisterryke Maria Canals Internasionale Musiekkompetisie in Barcelona. Hy was ook 'n pryswenner tydens die Beierse Radio Kompetisie in München en die Viotti Internasionale Musiekkompetisie in Vercelli. Hy het sedertdien in meer as vyf-en-twintig lande opgetree, asook in die meeste hoof-sentrums van musiek soos Londen, Parys, New York, Boston, Berlyn, Moskou, Sint Petersburg, Wene, Tokio en Beijing.
Dag Achatz dien gereeld as lid van beoordelingspanele van internasionale kompetisies, insluitende by die Jaen-, Clara Haskil-, Vercelli-, Paryse-, Oporto- en München kompetisies (Beiere Radio-orkeskompetisie) en vele ander. Hy het, wat kamermusiek en liedere betref, saam met die Da Ponte Kwartet, die Fresk Kwartet, en saam met sangers soos Barbara Hendricks, Birgit Finnilä, Hugues Cuenod en Joanna Porackova opgetree, en in musiek vier-hande saam met Yukie Nagai. Hy het meer as 'n dosyn opnames vir BIS, CBS, EMI, Melodiya en Americus Records gemaak. Sy topverkoper CD van die musiek van Gershwin op die BIS plaatetiket is veel geprese; so ook sy opnames van Debussy, Ravel, Skriabin, Schumann, Liszt, Stenhammar, Grieg en vele ander. Hy het gedurende die middel van die sewentigerjare ook saam met die Franse sanger-liedjieskrywer Léo Ferré gewerk.
ISNI: 0000 0000 8188 0580
BNF: cb138905753 (data)
Ontsluit van "https://af.wikipedia.org/w/index.php?title=Dag_Achatz&oldid=2078503"
Die bladsy is laas op 24 November 2019 om 18:52 bygewerk.